Un apontament di no pierdi cu la musiche furlane e babeliche contemporanie. Al è chel di vinars ai 9 di Jugn, cuant che a Udin, te cort Morpurgo, tor 9 mancul un cuart di sere, al è proviodût un conciert dopli pardabon interessant.
L’event al è une sorte di anteprime di Suns Europe, il festival des arts tes lenghis minorizadis dal nestri continent, che za di un pâr di agns la cooperative Informazione Friulana, cu la colaborazion di divieris entitâts e istituzions, e inmanee vie pal mês di Dicembar te Capitâl dal Friûl e par chel e clame dongje di dute Europe musiciscj, cineastis e scritôrs che a esprimin la lôr creativitât doprant la lôr lenghe.
Daûr dal spirt de manifestazion, ancje ta cheste ocasion si metin dongje progjets artistics di cheste fate: un galês e un furlan.
L’apontament di vinars, in particolâr, al sarà la ocasion par viodi e par scoltâ Gwenno (pe anagrafe Gwenno Meredid Saunders), cjantante, musiciste, dj, presentadore radiofoniche e atore di Caerdydd/Cardiff, che e gjolt di une cierte innomine a nivel internazionâl pe sô ativitât e che par sigûr e je cognossude di cui che al scolte Radio Onde Furlane e in particolâr la trasmission Babêl Europe.
Dal 2005 al 2010 e à cjantât e sunât cul grup The Pipettes e po e à inviât la sô cariere soliste, Il so disc Y Dydd Olaf, jessût passe doi agns indaûr, al à vût un sucès discret in dut il Ream Unît e ancje inaltrò. Al met dongje un schirie di tocs là che melodie, eletroniche e ricercje sonore si misclicin, cun risultâts une vore bogns, cu la vôs inmagante di Gwenno che e cjante par galês e intune cjançon ancje par cornic, une altre lenghe minorizade dal Ream Unît, che so pari, Tim Saunders, al dopre in leterature dongje dal galês, dal breton e dal gaelic irlandês.
La esperience di Gwenno si insuaze tal panorame de musiche, de comunicazion e de art dal Gales, che al è une vore vivarôs e là che lis produzions te lenghe proprie a son tantis e preseosis, tra bands di innomine planetarie tant che i Gorky’s Zygotic Mynci e i Super Furry Animals e produzions audiovisivis tant che Sam Tân.
Te serade di vinars, dongje di Gwenno, si podarà gjoldi ancje de esibizion de cjantante Elsa Martin e dal ghitarist Marco Bianchi, che a presentaran vERsO, un spetacul là che tocs de tradizion popolâr furlane si compagnin cun composizions origjinâls par talian e par furlan cun chê di mostrâ il Friûl vivarôs e complès dal dì di vuê, a miezis tra tradizion e inovazion.
In Cort Morpurgo si presentarà ancje il bant pe edizion 2017 dal festival Suns Europe.
La manifestazion e je metude adun des cooperativis Informazione Friulana e PuntoZero, cu la poie dal Assessorât regjonâl pal turisim, dal Comun di Udin e de ARLeF.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn